Parastā raganbeka

Parastā raganbeka jeb raganu beka (Suillellus luridus) ir Latvijā vidēji bieži sastopama beku dzimtas sēne, kuras augļķermeņi ir ēdami. Cits sēnes latīniskais nosaukums — Boletus luridus (līdz 2014. gadam).

 Sēnes apraksts 
 Cepurīte: krāsa var būt dažāda — zaļgana, netīri brūna, zaļganbrūna, dzelteni oranža vai brūngani pelēcīga. Gliemežu bojājumu vietās sārta. Forma sākumā pusapaļa, vēlāk polsterveida. Virsmiziņa jaunākām sēnēm samtaina, vecākām gluda, mitrā laikā lipīga. Mīkstums biezs, bālgandzeltens, griezumu un lauzumu vietās stipri zilē, bet pēc tam kļūst netīri dzeltens, bez īpašas smaržas, ar patīkamu garšu.
 Stobriņi: sākumā dzelteni, vēlāk olīvdzelteni, iespiedumu vietās zaļgani vai zili plankumoti. Atveres nelielas, oranžsarkanas, vēlāk sarkanbrūnas, iespiedumu vietās krāsojas zilpelēkas vai zilganmelnas.
 Kātiņš: augšdaļā gaiši dzeltens vai oranždzeltens, lejasdaļā purpursarkans, tīklojums dzeltens vai brūngansārts, olveida vai vālesveida, smails pie pamata, iespiedumu vietās ātri nozilē. Garums līdz 14 cm, resnums līdz 5 cm.
 Sporas: elipsoīdas-vārpstveida, dzeltenīgas, masā zaļganbrūnas, 9-17/5-7 µm.
 Bazīdijas: 21-45/12-15 µm.
 Cistīdas: dzeltenīgas, nosmailinātas, tuvinātas atverēm, 54-73/9-14 µm.V. Lūkins, Bekas, 46. lpp., Rīga, "Liesma", 1978.

 Augšanas apstākļi 

Mikorizas sēne. Aug galvenokārt no jūnija līdz septembrim, zālainās vietās gaišos lapu koku mežos, parkos, gar alejām, pārsvarā zem ozoliem un liepām. Izvēlas mālainas vai kaļķainas augsnes.

 Līdzīgas sugas 

Sēne nedaudz līdzīga velna bekai, kuras mīkstums balts un tīklojums uz kātiņa sarkans, vēl līdzīgas ir pārslainā beka, kurai tīklojuma vietā uz kātiņa ir punktiņi, un resnkāta beka ar bālgani dzeltenīgu mīkstumu.T. Lessoe, Sēnes, 189., 190. lpp., “Zvaigzne ABC”, .

 Barības vērtība 

Ēdama tikai pēc novārīšanas.A. Balodis, Rokasgrāmata sēņotājiem, 103. lpp., Rīga, "Liesma", 1974. Neapstiprināti ziņojumi apgalvo, ka varot būt indīga kopā ar alkoholu.Fungi.lv Krievijā to uzskata par 2. kategorijas ēdamo sēni.Грибы Калужской области — дубовик обыкновенный

 Skatīt arī 

 Sēņošana
 Sēnes kulinārijā

 Atsauces 

 Ārējās saites 

 Mikologu biedrība Dabas muzejā 
 Parastā raganbeka — foto
 Sugu enciklopēdija
 E. Vimbas apraksts 

Kategorija:Bekas
Kategorija:Ēdamās sēnes
Kategorija:Stobriņu sēnes